Title: Odbor
Author: Ing. Zdenko FATRDLA
Company: Generálna prokuratúra SR

Metodika  postupu a analýzy spolupráce v oblasti elektronickej výmeny informácií o trestnej agende

ÚVOD

Vykonať  podrobnú analýzu existujúcich informačných tokov v procese trestného stíhania osôb medzi orgánmi LEA - polície, prokuratúry a súdov je úvodnou a najdôležitejšou fázou projektu PHARE SK0008.0101. Pri analýze tokov sa požaduje vychádzať z platného Trestného poriadku, zákona o prokuratúre ako aj z existujúcej internej legislatívy ministerstva vnútra, ministerstva spravodlivosti a generálnej prokuratúry - najmä platného príkazu generálneho prokurátora por.č. 3/2001 o rezortnej štatistike na prokuratúre. V tomto príkaze je okrem iného definovaná sústava evidenčných listov s vymenovanými  sledovanými ukazovateľmi v jednotlivých agendách okresných prokuratúr, krajských prokuratúr, vojenskej prokuratúry a generálnej prokuratúry. 
Ukazovatele uvedené pre trestnú agendu zodpovedajú v zásade údajom sledovaným aj v informačnom systéme polície SR aj prokuratúry SR a tieto v zmysle §174/2, §160, § 163 Trestného poriadku musia byť obsiahnuté v uznesení o začatí trestného stíhania alebo v uznesení o  vznesení obvinenia doručované najneskôr do 48 hod. po vznesení na príslušnú prokuratúru. Ak sú v procese trestného stíhania splnené všetky zákonné požiadavky na podanie obžaloby, prokuratúra bez väčších prieťahov vypracuje a doručí text obžaloby príslušnému súdu.
Dlhodobým cieľom je dosiahnúť stav, že sa uplatní elektronická výmena príslušných dokumentov najmä návrhu na podanie obžaloby z orgánov polície, konečného textu obžaloby z orgánov prokuratúry a textu rozsudku z orgánov súdu ako aj ďalších súvisiacich textov uznesení používaných v procese trestného stíhania orgánmi činnými v trestnom konaní – LEA.

METODIKA POSTUPU

	Základným predpokladom úspešnej metodiky je kvalitná a podrobná analýza existujúcich informačných tokov v procese trestného stíhania osôb. Súčasťou analýzy je aj technický potenciál, ktorý majú v súčasnosti jednotlivé orgány LEA k dispozícii.

ANALÝZA SPOLUPRÁCE pri elektronickej výmene informácií o trestnej agende medzi orgánmi LEA

1.	Vstupy

Do analýzy o spolupráci vstúpia poznatky, vychádzajúce z platného Trestného poriadku a Zákona o prokuratúre, pričom je potrebné zdokumentovať najmä : 
-	všetky evidované aktivity orgánov činných v trestnom konaní (LEA) použité pri trestnom stíhaní osôb za vybrané paragrafy Trestného zákona , 
-	informácie nevyhnutne potrebné na jednoznačnú identifikáciu osoby páchateľa trestného činu, poškodenej osoby ako aj následkov spôsobených trestným činom ,
-	jednoznačný popis spáchaného trestného činu ,
-	dôvody aplikovania obmedzenia osobnej slobody ,
-	dôležité záznamy o  svedeckých výpovediach ,
-	spôsoby rozhodovania orgánov LEA v danej veci ,
-	návrh na podanie  obžaloby, vypracovanie textu obžaloby a jej doručenie na súd ,
-	právoplatné rozhodnutie súdu v danej veci o  vine a treste ,
-	po právoplatnom odsúdení doručenie elektronickej podoby trestného listu do registra trestov,
-	ďaľšie okolnosti súvisiace s doručením oznámenia o podozrení zo spáchania trestného činu a s procesom  trestného stíhania.

2.	Výstupy

 Očakávaným výstupom spracovanej analýzy bude najmä:
-	vyšpecifikovanie technického riešenia na  prepojenie informačného systému prokuratúry s príslušnými informačnými systémami polície a súdov ,
-	definovanie sledovaných položiek, ktoré sa budú elektronicky navzájom vymieňať medzi orgánmi LEA 
-	návrh modulov na export a import dát s definovanými položkami na výmenu dát  z informačného systému polície do informačného systému prokuratúry a ďalej do informačného systému súdov a späť ,
-	návrh bezpečnostného modulu informačných tokov,
-	návrh nového legislatívneho zabezpečenia informačných tokov.

3.	Vytvorenie predpokladov na vzájomnú  výmenu dát medzi LEA

Poznatky hovoria o skutočnosti, že okrem elektronických žiadostí o odpis registra trestov medzi orgámni LEA neexistuje žiadna elektronická komunikácia o trestnej agende.
Nevyhnutnou podmienkou pre realizáciu vzájomnej výmeny údajov medzi orgánmi LEA je vytvorenie technických predpokladov pre fyzický prenos dát.

Komunikácia medzi relevantnými  databázami ministerstva vnútra, generálnej prokuratúry a ministerstva spravodlivosti musí spĺňať kritériá bezpečného prenosu, so štandardným výmenným formátom XML. Partnerský rezort  v definovaných tokoch informácií bude zodpovedať za správnosť a úplnosť údajov ním vložených do systému a preto jeho údaje budú nedotknuteľné a nemeniteľné partnerským rezortom aj ním samým po odoslaní informácií partnerovi, teda nemožnosť spätného upravovania a mazania údajov.

Požaduje sa skvalitnenie funkčnosti komunikačného systému elektronického prepojenia samotných útvarov Ministerstva vnútra SR zaoberajúcich sa prevenciou a odhaľovaním trestných činov korupcie a zároveň vytvorenie dátových, komunikačných a bezpečnostných väzieb na Generálnu prokuratúru SR a Ministerstvo spravodlivosti SR.

Na ministerstve vnútra je potrebné zabezpečiť zriadenie a sprevádzkovanie "prístupového web servera" v počítačovej sieti MVNET na pripojenie externých sietí na poskytovanie údajov z informačného systému polície pre orgány prokuratúry a súdov.

Systém musí spĺňať nároky na spoľahlivosť tak, aby nedošlo k strate dát alebo výpadku systému na dlhšie ako 24 hodín. Požaduje sa zabezpečiť raz za deň bezpečnú replikáciu kompletných dát  po vertikálnej aj horizontálnej úrovni rešpektujúc príslušné ustanovenia zákona č.52/1998 Z.z. o ochrane osobných údajov v informačných systémoch ako aj príslušnej legislatívy EÚ.

Nevyhnutnosťou bude aj uzatvorenie vzájomných  medzirezortných dohôd o poskytovaní relevantných údajov medzi orgánmi LEA

4.	Požiadavky na vývoj informačných systémov prokuratúry a súdov

Vývoj predmetného softvéru IS bude rozdelený na tieto fázy :
-	Analýza - katalóg požiadaviek (Users requirements, Clearing strategy and Business rules)
-	Návrh IS - záväzné zadanie
-	Vývoj prototypu riešenia IS - funkčný prototyp systému - prezentácia
-	Vývoj IS - nultá verzia IS, testy funkčnosti
-	Testovanie na pilotnej inštalácii - katalóg požiadaviek modifikácií
-	Modifikácie - odladenie verzie IS, testy funkčnosti
-	Overenie na pilotnej inštalácii - technická podpora, odstraňovanie chýb
-	Skúšobná prevádzka - technická podpora - prípadné modifikácie IS - prezentácia
-	Testovanie na ostrej prevádzke - technická podpora

Informačný systém musí byť vypracovaný a riešený :
-	v súlade s platnými legislatívnymi normami
-	v súlade s internými predpismi - (spisová služba na prokuratúre SR, spravovací a kancelársky poriadok súdov SR )
-	ako jeden SW balík, ktorý bude jednotným spôsobom pokrývať funkčnosť systému; SW produkt bude možné bez vykonaní úprav použiť pre automatizovanie činnosti na ostatných organizačných článkoch prokuratúr a súdov
-	modulárnym spôsobom, teda každý logicky ucelený celok bude obsahom jedného modulu
-	flexibilne, t.j. tak, aby bolo možné jednoduchým spôsobom zapracovať zmeny do systému, ktoré súvisia so zmenami súdnej a prokurátorskej praxe, organizačnej štruktúry, pracovných postupov a kompetencií pracovníkov 
-	otvorene, t.j. zabezpečiť otvorenosť a integrovateľnosť systému na ostatné rozhrania používaných informačných systémov
-	v priamej nadväznosti na existujúce informačné systémy zabezpečiac vstup relevantných údajov do nového informačného systému

Informačný systém má umožniť najmä :
-	vstup údajov z existujúceho modulov
-	premietnutie pracovného rozvrhu súdu do riešenia životných cyklov spisu (workflow)
-	evidovanie kompletných informácií z registrov
-	automatický posun spisu v rámci jeho životného cyklu
-	evidovanie stavu spisu a miesta, v ktorom sa počas svojho životného cyklu nachádza
-	vytvorenie číselníka stavov podania
-	kompletné lustrovanie v databázach podľa ľubovoľných kritérií
-	umožnenie procesnej kontroly podania
-	evidovanie termínov pojednávania
-	uloženie spisov do archívnej databázy
-	evidovanie doručeniek - ich stavy
-	vyznačenie právoplatnosti a vykonávateľnosti rozsudku
-	centrálnu správu užívateľov, číselníkov, prístupových práv
-	štatistiky a výkazníctvo za určité obdobie
-	vyhľadávanie podľa ľubovolných kritérií
-	tlačové výstupy podľa výsledku SQL dotazov
-	zálohovanie
-	výmenu informácií z trestných registrov  prokuratúry , polície, súdov  používajúc jednotné číselníky v trestnej agende
-	správu výstupných dokumentov
-	tlačenie obálok nových spisov 
-	tlač registrov podľa rôznych kritérií
-	tlač interných dokumentov

Autorské práva na všetky zdrojové programy, vytvorený softvér, resp. IS  pre súdy SR bude mať MS SR.
Autorské práva na všetky zdrojové programy, vytvorený softvér, resp. IS  pre prokuratúry SR bude mať GP SR.
Autorské práva na všetky zdrojové programy, vytvorený softvér, resp. IS pre orgány polície SR bude mať MV SR.

Požaduje sa, aby vývoj a integrácia požadovaných SW produktov prebiehal v súlade s metodickými postupmi, ktoré sú konformné s normou ISO 9001, resp. iným eqivalentným systémom  riadenia kvality. 

Vedľajším produktom projektu  bude aj:
-	vytvorenie projektu komunikačného systému elektronického prepojenia útvarov polície s väzbami na ostatné orgány činné v trestnom konaní,
-	vytvorenie bezpečnostného projektu systému.
-	prístup k aktuálnej judikatúre v oblasti trestného práva a súvisiacich predpisov
-	prístup k zoznamu znalcov a tlmočníkov vedených na príslušných súdoch
-	prístup k materiálom typu – "Zhodnotenie zákonnosti postupu pri trestnom stíhaní jednotlivých trestných činov"
-	prístup k odpisu registra trestov do 24 hod.
-	prístup zložiek  pokuratúry a súdov do registra obyvateľov